ཆོས་སྨྲ་བའི་དགེ་སློང་བློ་བཟང་ཆོས་ཀྱི་རྒྱལ་མཚན་གྱི་
སྤྱོད་ཚུལ་གསལ་བར་སྟོན་པ་ནོར་བུའི་ཕྲེང་བ་
ཞེས་བྱ་བ་བཞུགས་སོ། །
225

དང་པོ། མཆོད་བརྗོད་དང་བརྩམ་པར་དམ་བཅའ་བ།
༄༅། །ན་མོ་གུ་རུ་མཉྫུ་གྷོ་ཥཱ་ཡ། བཙོ་མའི་གསེར་ཞུན་མདངས་ཀྱིས་ཕྱུག་པའི་མཁྱེན་
བརྩེའི་འོད་ཟེར་སྟོང་འབར་བས། །གདུལ་བྱའི་མ་རིག་མུན་པ་ཀུན་སལ་〈སེལ་》ཕན་བདེའི་
འདབ་བརྒྱ་བཞད་པའི་དཔལ། །ཉག་ཕྲན་བདག་པོ་ཀུན་དའི་གཉེན་བཅས་གཟི་འཇོམས་ངོ་
འཛུམ་གནག་མཛད་པ། །ཐུབ་པའི་ཉི་མ་ཆོས་དང་ཚོགས་བཅས་བདག་སྙིང་མཁའ་དབྱིངས་
རྟག་བཞུགས་གསོལ། །སངས་རྒྱས་ཀུན་གྱི་ཡེ་ཤེས་གཅིག་བསྡུས་ནས། །ངུར་སྨྲིག་ཟོལ་གྱིས་
རྒྱལ་བའི་མཛད་པ་རྣམས། །དེང་འདིར་བསྒྲུབ་མཛད་བསླུ་མེད་སྐྱབས་ཀྱི་ཕུལ། །བཀའ་དྲིན་
མཉམ་མེད་བླ་མའི་ཚོགས་ལ་འདུད། །སྐྱོན་མང་དུག་གི་ཚེར་མའི་ཚོགས་འཁྲིགས་ཀྱང༌། །ཡོན་
ཏན་ཡོངས་འདུའི་ཚལ་བཞིན་སྒྲོ་བཏགས་ཏེ། །དབྱར་སྐྱེས་རྔ་གསངས་སྟོང་ལྟར་ཆེར་སྒྲོགས་
པའི། །རྣམ་ཐར་ཚུལ་ལ་ཁོ་བོ་ཡིད་མ་ཆེས། །དམ་པའི་སྙིང་ལ་འཇིགས་པ་སྦྱིན་བྱེད་པ། །
དུག་གསུམ་ཆང་གིས་རབ་ ཏུ་མྱོས་པ་ཡིས། །ཟློས་གར་མངོན་པར་བསྒྱུར་ཀྱང་ཚུལ་བསྟན་
ཞེས། །ཡོལ་བའི་ཕག་ཏུ་འཆེལ་ལའང་བདག་མི་དད། །མདོ་རྒྱུད་དམ་པའི་གཞུང་དང་བསྟུན་
པ་ན། །མངོན་མཐོའི་འབྲས་བཟང་བསྐྲུན་པའི་ས་བོན་ཀྱང༌། །རྣམ་པར་མྱགས་མོད་འོན་ཀྱང་
ཀུན་མཁྱེན་ཏུ། །རློམ་ཞིང་གསལ་བར་སྒྲོག་ལའང་བདག་མི་མགུ །གཏི་མུག་མུན་པས་ཡིད་
བསླད་ངོ་ཚ་བྲལ། །བག་མེད་སྨྱོན་པའི་རྣམ་འགྱུར་སྣ་ཚོགས་ཀྱང་། །ཐེག་མཆོག་གསང་བའི་
རྣལ་འབྱོར་སྤྱོད་པ་ཅེས། །གྱ་གྱུའི་རྣམ་ཐར་ཚུལ་ལའང་བདག་མི་མོས། །ཆགས་སྡང་བརླང་
པོའི་ཐུགས་རྒྱུད་ཞོ་འཐུང་བུའི། །རུས་པར་འགྲན་ཀྱང་གསུང་འཇམ་ཞི་དུལ་ཅན། །ངུར་སྨྲིག་
གིས་མཛེས་ ཚེར་ མ་ དར་ གཏུམས་བཞིན། ། འཕྱོན་མའི་ རྣམ་ ཐར་ ཚུལ་ ལའང་ བདག་ མི་
དགའ། །དེ་ཕྱིར་འཆིང་བ་ཀུན་ལྡན་པ། །བདག་ལྟའི་བྱིས་པའི་སྐྱེ་བོ་ལ། །མཁས་རྣམས་ཡིད་
ནི་དགའ་བྱེད་པའི། །རྣམ་པར་ཐར་པ་ག་ལ་ཞིག །ཁྱད་པར་དུ་ཡང་བདག་གི་སྐྱབས་གཅིག་
པུ། །ཟླ་མེད་སྟོན་པ་ཤཱ་ཀྱའི་གཙོ་བོ་དེས། །རང་སྐྱོན་མི་གསང་ཡོན་ཏན་ཀུན་སྦེད་ཅེས། །
ལེགས་པར་གསུངས་ཕྱིར་ཚུལ་འདིར་དགའ་མ་གྱུར། །དེ་ལྟ་མོད་ཀྱི་བསེར་བུས་དབང་བསྒྱུར་
ཤིང་བལ་འདབ་མའང་པད་དཀར་མིག་ཅན་བཞོན་པར་འགྲན། །དབྱུག་གུའི་རེག་པས་ཉེ་བར་
227

བསྣུན་པའི་པ་ཏྲ་ཧ་ཡང་ཆུ་འཛིན་གླལ་བའི་དབྱངས་བཞིན་སྒྲོག །དེ་བཞིན་དད་ལྡན་འདུན་
པའི་ཤུགས་ཀྱིས་ཡང་ཡང་བསྐུལ་ཚེ་བདག་ཉིད་ཀྱི། །སྤྱོད་ཚུལ་ཇི་བཞིན་གསལ་བར་སྟོན་པའི་
རྟོགས་བརྗོད་ནོར་བུའི་འཕྲེང་བ་སྤེལ། །ཚུར་རོལ་མཐོང་བས་སྔོན་དང་ཕྱི་མཐའ་ཡི། །བྱུང་
དང་འབྱུང་ཚུལ་སྟོན་པར་མི་སྤོབས་ཤིང་། །ད་ལྟའི་རང་གི་ཐུན་མོང་ངང་ཚུལ་ལ། །བདག་
ཉིད་མངོན་སུམ་གྱུར་པས་ཅུང་ཟད་བརྗོད། །
གཉིས་པ། སྐུ་བལྟམས་པའི་སྐོར།
༈ དེ་ཡང་བདག་ཅག་གང་དུ་སྐྱེས་པའི་ཡུལ་ནི། སྒྲ་པ་ཤེས་རབ་རིན་ཆེན་པའི་རྣམ་ཐར་
དུ། ལུང་པ་ཁ་བྱང་བསྟན་ལ་ལྷན་དང༌། ལྷོ་བསྟན་ལ་ལང་འགྲོ་བཟང་བར་བཤད་པ་ལྟར།
གཙང་རོང་གི་མཚམས་ལྷན་གྱི་ནང་དྲུག་བརྒྱ་ཞེས་བྱ་བ་ཡིན་ལ་རིགས་ནི་ཕ་མེས་རིམ་པའི་ཁ་
བརྒྱུད་དུ་མཚུངས་མེད་གཡག་སྡེ་པཎ་ཆེན་གྱི་བརྒྱུད་པ་ཡིན་ཅེས་པ་ཙམ་ཞིག་གྲགས་ཀྱང་། དེ་
ཉིད་ཇི་ལྟ་བུའི་རིགས་སུ་མ་ངེས་པས། ཁོ་བོས་ཀྱང་རྗེ་བཙུན་བླ་མ་མཁས་གྲུབ་སངས་རྒྱས་ཡེ་
ཤེས་ཀྱི་རྣམ་ཐར་དུ་སྤྲོ་བར་མ་སྤྱོད་ལ། ཕྱིས་གཡག་སྡེ་པཎ་ཆེན་གྱི་རྣམ་ཐར་རྒྱས་པ་མཐོང་བ་
ན། སྦའི་རིགས་སུ་གསལ་བར་མཆིས་པ། དེ་ལྟར་ན་འོ་སྐོལ་གངས་རིའི་ཁྲོད་ན་འཁོད་པ་
རྣམས་ཀྱི་ཇོ་བོ་ཆོས་སྐྱོང་བའི་རྒྱལ་པོ་ཁྲི་སྲོང་ལྡེའུ་བཙན་གྱི་སྐུ་རིང་ལ། མཁན་ཆེན་བྱང་ཆུབ་
སེམས་དཔའ་ཞི་བ་འཚོ་དང༌། སློབ་དཔོན་པདྨ་སམ་བྷ་བ་གཉིས་ཀྱིས་མཁན་སློབ་མཛད་ནས།
ཁ་བ་རི་པ་རྣམས་ལ་རབ་ཏུ་བྱུང་བ་རུང་མི་རུང་བརྟག་པའི་ཕྱིར། སད་མི་མི་བདུན་རབ་ཏུ་
བྱུང་ཞིང་བསྙེན་པར་རྫོགས་པའི་ནང་ཚན། སྦ་ཡེ་ཤེས་དབང་པོ་ལ་སོགས་པ་དམ་པ་མང་པོ་ཉེ་
བར་བྱོན་པའི་རིགས་བརྒྱུད་དུ་འདུག དེ་ཡང་རྒྱལ་བ་བློ་བཟང་དོན་གྲུབ་ཀྱི་སྐུ་སྐྱེའི་དབང་དུ་
བགྱིས་ན། རྗེ་གྲུབ་པའི་དབང་ཕྱུག་དེ་ཉིད་ནི། སྐུ་ཚེ་མང་པོའི་སྔ་རོལ་ནས་མཁས་པ་དང་གྲུབ་
པ་དུ་མའི་སྐྱེ་བ་བརྒྱུད་མར་བྱོན་པ། སྐུ་ཚེ་དེ་ཉིད་ལའང་གྲུབ་པའི་གོ་འཕངས་མཐོན་པོར་
གཤེགས་པའི་ཚུལ་བསྟན་པས་ལུང་རྟོགས་ཀྱི་ཡོན་ཏན་ནམ་མཁའི་མཛོད་ལ་མངའ་བརྙེས་པའི་
ཕྱིར། དེ་ཉིད་ཀྱི་བ་སྤུའི་ཡོན་ཏན་གྱི་ཆ་ཤས་ཙམ་ཡང་ཁོ་བོ་ཅག་ལ་མ་མཆིས་ཤིང་མངོན་སུམ་
གྱིས་དྲན་པའང་མི་སྣང་མོད། འོན་ཀྱང་སྔོན་གྱི་ཆོས་རྒྱལ་མེས་དབོན་རྣམ་གསུམ་སོགས།
228

རིགས་གསུམ་མགོན་པོ་སོགས་ཀྱི་སྤྲུལ་པར་གྲགས་ཤིང་དོན་ལའང་དེ་ལྟར་གྲུབ་ཀྱང་། གདུལ་བྱ་
|
༔
རྣམས་ཇོ་འབྲོམ་ཡབ་སྲས་ལ་གུས་པ་ལྷག་པར་བསྐྱེད་པའི་ཕྱིར། དེ་དུས་ཀྱི་མཁན་སློབ་ཐམས་
ཅད་ཇོ་བོ་རྗེ་དང༌། ཆོས་རྒྱལ་ཐམས་ཅད་འཕགས་པ་སྤྱན་རས་གཟིགས་ཁོ་ནའི་སྤྲུལ་པར་
གསུངས་པ་ལྟར། རྗེ་གྲུབ་པའི་དབང་ཕྱུག་ཉིད་ཀྱི་མཚན་གྱི་བྱིན་གྱིས་བརླབས་པས་བསྟན་པ་
དང་འགྲོ་བ་ལ་ཕན་པར་འགྱུར་བའི་ཐབས་མཁས་ལ་དགོངས་པ་འདྲ། བདག་ཉིད་ཆེན་པོ་ཐ་
མལ་གྱི་སྐུའི་བཀོད་པ་བསྡུ་བར་ཕྱོགས་པའི་དྲུང་དུ། རྗེ་བཙུན་སངས་རྒྱས་ཡེ་ཤེས་ཉིད་ཀྱིས་
དངོས་སུ་ཚིག་གི་ལམ་ནས་ཞུ་བ་ནི་མ་སྤོབས། ཡིད་ལ་གདུང་བ་མི་བཟད་པ་སྐྱེས་ཤིང་། སྐུའི་
སྐྱེ་བ་མྱུར་དུ་འབྱོན་པར་གསོལ་བ་རྩེ་གཅིག་ཏུ་བཏབ་པའི་སེམས་ཀྱི་རྟོག་པ་ཐུགས་ཀྱིས་མཁྱེན་
ནས། དྲུང་རབ་འབྱམས་པ་དེ་ཙམ་གྱི་ཐུགས་ངལ་མཛད་མི་དགོས། ངེད་ཀྱང་སྤེལ་བའི་དེ་རུ་
མྱུར་དུ་ཡོང་། ཞེས་གསུངས་པས་སླར་ཡང་འཇིགས་པ་དང་མོས་པས་ཡིད་ཆད་ཆོད་དུ་སོང་
ནས་རྒྱུ་མཚན་ཞུ་བ་མ་བྱུང་། སླར་ལྷ་ཁུད་སྤེལ་བ་ཟེར་བ་འདིར་རེ་བ་བཅས་ཏེ། དོགས་པ་
ཙམ་ཡང་མ་བྱུང་། ཕྱིས་དྲུག་བརྒྱ་པའི་སྤེའུ་མཐོན་པོ་དེ་ལའང་དགོངས་སམ་སྙམ་པ་དང་།
རྨི་
ལམ་དུའང་ལུང་བསྟན་མཚར་བ་ཞིག་བྱུང་། འོན་ཀྱང་ད་དུང་གདེངས་མ་བཀལ་བར། རྗེ་
གླང་མིག་པ་ཆོས་ཀྱི་རྒྱལ་མཚན་པ་འདི་མངོན་མཁྱེན་ཐོགས་མེད་དུ་གསུང་བར་བྱེད་པས་མོལ་
མཆིད་ཞིབ་ཏུ་ཞུས་པ་ན། དྲུག་བརྒྱའི་དེ་སྐྱེ་བ་གཅིག་འཕར་དགོས་བྱུང་བ་མ་གཏོགས་ཐེ་ཚོམ་
དགོས་པ་མི་སྡོག ། མིང་ཡང་ངེད་གཉིས་མཚུངས་པ་ཡོད་པས། ཆོས་ཀྱི་རྒྱལ་མཚན་ཞེས་
འདོགས་པ་མཛོད་གསུང་བས། བློ་བཟང་ཞེས་ཁོ་བོས་སྦྱར་བ་ཡིན་ཅེས་རྗེ་རིན་པོ་ཆེ་སངས་
རྒྱས་ཡེ་ཤེས་གསུང་ངོ་། །དེ་ལྟར་རྒྱལ་བ་བློ་བཟང་དོན་གྲུབ་ཉིད་ཟད་བྱེད་ཅེས་པ་མེ་སྟག་ལོ་
ཞིང་གཞན་དུ་གཤེགས་ནས་རིང་པོ་མ་ལོན་པར། : བརྗོད་མ་ཐག་པའི་རིགས་དང་། ཡུལ་དེར།
ཕ་ཕྱི་འཆར་དུ་འཚོ་བྱེད་ཚེ་རིང་དཔལ་འབྱོར་དུ་གྲགས་ཀྱང་། དོན་གནས་ལ་གསོ་བ་རིག་པའི་
ཡོན་ཏན་ཕུལ་དུ་བྱུང་བ་དང་ལྡན་ཞིང༌། འཕགས་པ་བརྒྱད་སྟོང་པ་ལ་རྒྱུན་དུ་ཁ་འདོན་བྱེད་པ་
དགེ་བའི་ངང་ཚུལ་ཅན་མེས་པོ་དྲུང་འཚོ་བ་ཀུན་དགའ་འོད་ཟེར་ཞེས་བྱ་བ་དང་། མ་ནི་རང་
བཞིན་དྲང་ཞིང་གཞན་ལ་ཕན་སེམས་ཆེ་བ་མཚོ་རྒྱལ་ཅེས་བྱ་བའི་མངལ་དུ་ཉིང་འཚམས་སྦྱར་
ཏེ། རབ་བྱུང་ཞེས་པ་མེ་ཡོས་ས་ག་ཟླ་པའི་ཚེས་བཅོ་ལྔའི་སྔ་གྲོ་《 དྲོ་》ཁྱེའུ་ཟླ་བ་ལྟར་དཀར་
ཞིང་སྣའི་གཟེངས་མཐོ་བ་མཛེས་ཤིང་བལྟ་〈 ལྟ་〉ན་སྡུག་པ་ཞིག་བཙས་ནས། མཐུན་པའི་
229

དངོས་པོ་དག་གིས་སྐྱེད་བསྲིངས་པས། རྫིང་གི་པདྨ་བཞིན་དུ་སྐྱེད་དྲག་ཅིང་། ཀུན་གྱིས་
མཐོང་ན་དགའ་བ་ཞིག་ཡོད་ཅེས་གྲགས་སོ། །དེ་ལྟར་སྐྱེས་ནས་ལོ་གཅིག་ལྷག་ཙམ་སོང་བའི་ཚེ།
ཕ་འཚོ་བྱེད་དཔལ་འབྱོར་བར་གྲགས་པ་དེ་ཉིད་མྱོས་འགྱུར་ལ་ལྷག་པར་དགའ་ཞིང་གདོན་གྱིས་
བརླམས་པའི་བྱེད་པོས་དུང་ལྷ་ནང་པའི་དཔོན་པོ་རྒན་པ་དམར་གསོད་བྱས་འཕྲལ། བྱིས་པ་
ཆུང་ངུ་དེ་ལུས་གནད་བསྲངས་ཏེ་འདུག་པ་ཁྲག་ཅན་གྱི་ལག་པས་པང་དུ་བླང་ཞིང་འཁྱུད་པས།
སྐད་ཅིག་དེ་འཕྲལ། ཇི་ལྟར་པདྨོ་གཞོན་ནུ་ལ་བ་མོའི་རེག་པས་བསྣུན་པ་བཞིན་དུ་ལྔ་པའི་
མཐའ་ལ་རྟེན་ནོ། །དེའི་ཚེ་མ་རྒན་མྱ་ངན་གྱི་མེ་འབར་བས་ཀུན་ཏུ་གདུངས་པའི་རྨི་ལམ་དུ།
ཛོ་ཀིའི་རྣམ་པ་རས་ཀྱི་ཨངྒར་ག་གྱོན་པ་ཞིག་བྱུང་ནས། གྲིབ་དང་མི་གཙང་བ་ལ་མ་འཛེམས་པ་
སྤྱོད་པ་རྩིང་པོའི་བྱ་བ་ལ་དེ་ལས་འོས་མེད། ད་སྡུག་བསྔལ་བྱས་པས་ཅི་ལ་ཕན། འོན་ཀྱང་སླར་
ཡང་གནས་གཡར་པོ་འདྲ་ཡོང་ཤས་འདུག་པ། དེ་ལྟར་ན་བག་ཡོད་པ་གྱིས་ཟེར་བ་ཞིག་རྨིས།
དེ་ནས་རིང་པོ་མ་ལོན་པར་སླར་ཉིང་འཚམས་སྦྱར་ཏེ། རབ་མྱོས་ཀྱི་ལོ་ལ་བྱིས་པ་ལུས་ཆུང་ཞིང་
མདོག་སྔོ་བ། དངོས་ངན་ཅིང་བ་སྤུའི་དྲ་བས་ཁེབས་པ་ཞིག་བཙས་པས་ཕ་མ་དག་ཀྱང་རྨི་ལྟས་
སོགས་དང་བསྟུན་ན་འདི་འདྲ་མིན་པ་ཞིག་ཡོང་ཐད་པ་ལ་ཞེས་སྒྲོག་ཅིང་། དངོས་〈ངོས་》
ཅག་གི་ཨ་ལྕེ་ཡིད་འཛིན་ན་རེ་ཨོ་ལོ་སྔོན་མ་དེ་ཤི་བ་ལས། འདི་སྐྱེས་པ་སྡུག་པ་འདུག་ཅེས་སྨྲས་
ཞེས་ཀྱང་གྲགས། འོན་ཀྱང་མཐུན་པའི་རྐྱེན་གྱིས་སྐྱེད་བསྲིངས་ཤིང་རྨི་ལྟས་མཁན་པོ་ཞིག་གི་
ལུང་བསྟན་ལྟར། . མིང་ཆོས་རྒྱལ་དཔལ་ལྡན་བཟང་པོ་ཞེས་བྱ་བར་བཏགས། དེ་འདྲ་བའི་
གནས་སྐབས་སུ་གཞན་དག་གིས་སྒྲོལ་མ་དང་། ཤེས་རབ་སྙིང་པོ་སོགས་ངག་འདོན་བྱས་པ་ན།
ངག་ནས་སྨྲ་བར་མི་ནུས་ཀྱང་། སེམས་ལ་ཚིག་འབྲུ་གོ་རིམས་དང་བཅས་པ་གསལ་བར་འཆར་
བ་ཙམ་ནི་བྱུང་ལ། དྲུང་འཚོ་བ་ཞག་རེ་བཞིན་མཚན་བརྗོད་ཞལ་འདོན་འཆག་མེད་མཛད་པ་
ཐོས་པས། མཐར་ལོ་གསུམ་པའི་སྐབས་མཚན་བརྗོད་བློ་ལ་གསལ་བ་ངག་ཏུའང་གཙང་སིང་བ་
འདོན་ནུས་པ་བྱུང་ཞིང་། ལོ་ལྔ་ལོན་དུས་ཞག་རེ་བཞིན་མཚན་བརྗོད་ཚར་ལྔ་རེ་འདོན་པའང་
ལན་མང་དུ་བྱས། དེ་དུས་དབེན་དགོན་པ་དཔོན་སློབ་ཀྱིས་དབྱར་གནས་དྲུག་བརྒྱར་མཛད།
བྱིས་པ་ཆུང་ངུ་དེ་ཕྱི་རོལ་ཏུ་ཐབས་ཅི་བྱས་ཀྱང་སྡོད་མ་འདོད་པར། ཚོགས་ཀྱི་ནང་དུ་ཞུགས་ཏེ།
བཀའ་བཅུ་པ་དཔལ་མགོན་གྱི་གོང་དེར་འདུག་པ་ཞིག་ཡོད་པའི་རྒྱུས། རྡོ་རྗེ་འཇིགས་བྱེད་ཀྱི་
ཆོ་ག་དང༌། མགོན་པོ། ཆོས་རྒྱལ། ལྷ་མོ། ཕྱག་བཞི་པ། གུར། ཞལ་རྣམས་ཀྱི་བསྐང་གསོ་
230

རྣམས་ཞོར་ཐེགས་པ་ཞིག་བྱུང༌། དགག་དབྱེ་གྲོལ་ནས་གྲྭ་པ་རྣམས་བསོད་སྙོམས་ལ་བྱོན།
མཁས་གྲུབ་སངས་རྒྱས་ཡེ་ཤེས་ཟླ་བ་གཅིག་ཙམ་བཞུགས་པའི་ཇའི་གྲལ་དུ། ཨོ་ལོ་འདི་དབྱར་
གནས་ཀྱི་རིང་ཚོགས་དཀྱིལ་རང་དུ་སྡོད་ཚུགས་ཤིང་། ཡི་དམ་དང༌། བསྐང་གསོའི་ཞོར་
འདེགས་ཀྱང་ཡོང་བ་འདུག་གསུངས་པས། དྲུང་འཚོ་བ་ཆེན་མོ་ན་རེ། འདི་ཤེས་རབ་དགའ་
རབ་ཡིན་པ་འདྲ། བདག་གིས་ཁ་འདོན་བྱས་པའི་རྣ་ཆགས་ཀྱིས། ན་ནིང་ལོ་གསུམ་པའི་
མཇུག་ཏུ་མཚན་བརྗོད་ཤིན་ཏུ་བྱང་བ་བྱུང་ནས། ཁ་སང་སྐབས་ཅིག་ཉིན་རེ་ལ་ཚར་མང་པོ་
འདོན་གྱི་འདུག་ལགས། ད་ལྟ་སྐུ་གཞོགས་སུ་རྒྱུགས་ཕུལ་དང་གསུང༌། དེ་འཕྲལ་དུ་ཡེ་ཤེས་
ཡོན་ཏན་བཟང་པོའི་བསྟོད་པ་སྔོན་དུ་བཏང༌། རྒྱ་གར་སྐད་དུ་ནས་མངོན་པར་བསྟོད་དོའི་
བར་དང༌། མཇུག་ཏུ་ཤེས་བྱའི་མཁའ་དབྱིངས་ལ་སོགས་གཙང་བསིང་བ་ཞིག་བཤར་བས། རྗེ་
རིན་པོ་ཆེ་ཤིན་ཏུ་དགྱེས་ནས་འདོན་ཁྱེར་དག་ཅིང་བྱང་བ་འདུག བཙུན་པ་ཞིག་བྱེད་དགོས་པ་
ཡིན། བཙུན་པ་ལེན་མི་ལེན་ཡོང་བལྟའོ་གསུངས་ནས་དབུ་པཎ་དེ་ཕུད་ཁོ་བོའི་མགོ་ལ་གཡོག་
ནས་བཙུན་པ་ལེན་པོ་ཡོང་བ་འདུག་ཅེས་གསུངས་ཤིང་བཞད་གནང་བས། ཕྱིས་རབ་ཏུ་བྱུང་
ཞིང་བསྙེན་པར་རྫོགས་པའི་རྟེན་འབྲེལ་བསྒྲིགས་ཤིང་བྱིན་གྱིས་བརླབས་པར་འདུག རང་ལོ་ལྔ་
ལ་ཕྱོགས་པའི་ཚེ་བདེ་གཤེགས་བདུན་གྱི་ཆོ་ག་བཟུང་སྟེ་དུས་བཟང་རྣམས་ལ་འཆག་མེད་དུ་
སྟོན། དེ་ནས་རྡོར་གཅོད་ཅིག་ཡང་ཡང་བཀླགས་པས། ཀློག་བྱང་བ་དང་ཁོང་དུ་ཆུད་པ་
མཉམ་དུ་བྱུང༌། དུས་དེ་སྐབས་མཁས་གྲུབ་སངས་རྒྱས་ཡེ་ཤེས་ཀྱང་སྟོན་དུས་ཕལ་ཆེར་དྲུག་
རྒྱར་〈བརྒྱར་》 བཞུགས་པས། ཚེ་དབང་། མགོན་པོ་ཕྱག་དྲུག་པའི་བཀའ་རྫོགས་པ། རྟ་
མགྲིན་གྱི་རིམ་པ་མང་པོའི་རྗེས་གནང༌། རྟ་སྤོད་ཀྱི་ལུང༌། རིགས་གསུམ་མགོན་པོ། སྒྲོལ་མ།
རྣམ་རྒྱལ་འཇོམས། ཆོས་སྐྱོང་མང་པོའི་རྗེས་གནང་སོགས་དབང་ལུང་མང་དུ་ཐོབ་ཅིང་། སྐྱེད་
ཚལ་བའི་དགེ་བའི་བཤེས་གཉེན་ཆེན་པོ་རིན་པོ་ཆེ་གྲངས་ཅན་པ་བྱེ་གླིང་གི་བླ་མ་མཛད། དགེ་
བའི་བཤེས་གཉེན་སྐུ་ཡོན་ཆེ་ཞིང་བཙུན་པས་ཕ་མ་རྣམས་ཀྱང་མོས་ཤིང་། རིན་པོ་ཆེ་སྐུ་ཆས་
ཤིན་ཏུ་བཀྲེན་པ་ནས་དྲུག་རྒྱར་《བརྒྱར་》ཡང་ཡང་གདན་འདྲེན་ཅིང་། རྒྱུན་རིངས་〈རིང་》
བཞུགས་པས། བརྒྱད་སྟོང་པ་སོགས་ཤེར་ཕྱོགས་དང༌། མདོ་མངས་དང༌། འདུལ་བ་ལུང་
དང་། རྒྱུད་འགའ་ཞིག་སོགས་ལུང་ཤིན་ཏུ་མང་བ་དྲུང་འཚོ་བ་ཆེན་མོ་སོགས་དང་ལྷན་ཅིག་
ཞུས། མེས་པོ་དྲུང་འཚོ་བ་ཉིད་ཀྱི་དྲུང་དུ་ཕུའོ་《ཕུ་བོ་》དྲུང་འཚོ་བ་རྟ་མགྲིན་བཟང་པོས་
231

རིགས་བརྒྱུད་ཀྱི་བསྲུང་མ། དྲང་སྲོང་ཆེན་པོ་རཱ་ཧུ་ལའི་རིགས་གཏད། གདམས་པ་ཡོངས་
་་
རྫོགས་ཀྱི་ལུང་། ཞང་བློན་གྱི་རྗེས་གནང༌། བསྒྲུབ་སྐོར་དང་རྒྱུད་བཞིའི་ལུང་སོགས་སྨན་
དཔྱད་ཀྱི་སྐོར་གྱི་དབང་ལུང་ཞུ་ཡི་འདུག་པ་རྣམས་ཀྱང་ཞོར་ལ་ཉན། ལོ་བདུན་པའི་དུས་སུ་
འགྲམ་སོ་གཉིས་གསར་དུ་སྐྱེས་པས། དེ་གོང་དུ་སྐྱེ་བོ་འགའ་ཞིག་ཕག་འགམ་〈 འགྲམ་》 སྐྱེས་
ནས་ཚེ་ཕྱེད་སོང་། ཟེར་བ་ཐོས་ཤིང། འདི་ཡང་ཕག་འགྲམ་ཡིན་འདུག་ལ། དེ་ལྟར་ན་མ